Les Jornades de Memòria Històrica i Democràtica de Sagunt encaren la seua recta final amb la presentació del llibre del guerriller Quico i l'obra teatral 'Gaskin'
04 de novembre 2022

Les I Jornades de Memòria Històrica i Democràtica _Resistir és véncer_ de Sagunt encaren la recta final de la seua programació este cap de setmana amb la presentació del llibre _Caminos de resistencia_ (Ediciones El Boletín), de Francisco Martínez _Quico_, un dels últims maquis, i l'obra teatral _Gaskin_, inspirada en els diaris de l'aviador republicà Antonio Gassó _Gaskin_.

La presentació del volum en què el guerriller relata la seua història tindrà lloc en el Casal Jove del Port de Sagunt a les 18.30 hores i en l'acte participarà el seu autor, Francisco Martínez _Quico_, un dels últims membres de la resistència antifranquista que encara viuen, i el regidor delegat de Memòria Històrica i Democràtica, Guillermo Sampedro, conduirà l'acte.

La programació seguirà el diumenge 6 a les 19.00 hores, també en el Casal Jove del Port de Sagunt, on la companyia Teatro Círculo representarà l'obra _Gaskin_. La dramatització està basada en els diaris de l'aviador republicà Antonio Gassó _Gaskin_. En ella, la protagonista, Clara, descobrix als seus 55 anys, durant una mudança, el diari que son pare va escriure entre 1939 i 1943 mentre estava en els camps de concentració nord-africans. Estant immersa en un duel postergat, ja que el seu pare va morir quan ella tenia 19 anys, apareix Marta, amiga seua de la infància, amb la intenció d'escriure una novel·la sobre la vida de _Gaskin_.

Les entrades per a la funció, recomanada per a majors de 14 anys, seran gratuïtes i es podran adquirir en [**www.notikumi.com**](http://www.notikumi.com), indicant ‘Gaskin’ en el cercador, o accedint directament a través de l'[**enllaç**](https://www.notikumi.com/2022/11/6/gaskin-i-jornadas-memoria-historica-y-democratica).

**Presentació del còmic sobre la vida de María _La Jabalina_**

D'altra banda, el dijous 10 de novembre a les 18.30 hores, i en eixe mateix lloc, Cristina Durán i Miguel Ángel Giner, premis nacionals de còmic, presentaran la seua novel·la gràfica _La Jabalina_, basada en la vida de la militant anarquista María Pérez Lacruz, que serà editada per la Regidoria i eixirà a la venda previsiblement a partir de l'any nou. El professor Robert Arnau de la Universitat Jaume I s'encarregarà de la presentació, que comptarà també amb la participació de Manuel Girona, autor del llibre _Una miliciana en la ‘Columna de Hierro’. María ‘La Jabalina’_.

**Resignificació d'espais per a la memòria**

Les I Jornades de Memòria Històrica i Democràtica de Sagunt _Resistir és véncer_ conclouran el dissabte 19 de novembre amb un acte de clausura que tindrà lloc als Jardins Ingruinsa del Port de Sagunt, a les 12.00 hores, en què s'inaugurarà un monument a les persones que van donar la seua vida i van patir persecució per la seua defensa de la legalitat democràtica, la llibertat i la justícia entre 1936 i 1975. En compliment d'una moció aprovada pel Ple de la Corporació s'ha resignificat el monòlit franquista que es trobava en este punt.

La Regidoria de Memòria Històrica i Democràtica de l'Ajuntament de Sagunt organitza les activitats d'estes jornades amb la col·laboració de la Conselleria de Participació, Transparència, Cooperació i Qualitat Democràtica; la Diputació provincial de València; la Federació Valenciana de Municipis i Províncies; la Coordinadora d'Associacions per a la Memòria Democràtica; i de l'Associació Cultural Nautilus.

Per a més informació sobre les jornades, aquelles persones interessades poden dirigir-se al Casal Jove del Port de Sagunt o contactar a través del número de telèfon 637 897 349.

![](/media/j0mdaqpo/c2pa_portadalibro_caminosderesistencia_quico.jpg?width=400&height=569) ![](/media/nwscq2fu/c2pb_cartel_gaskin.jpg?width=400&height=531)

![](/media/hedluyjt/c3p_cartel_ijornadasmemoriahistorica_sagunto.jpg?width=400&height=566)

*   [](http://www.facebook.com/sharer.php?u=https://aytosagunto.es/va/actualitat/jornades-memoria-historica-i-democratica-sagunt-presentacio-llibre-caminos-de-resistencia-quico-i-teatre-gaskin-2022-11-04/ "Facebook")
*   [](http://twitter.com/share?url=https://aytosagunto.es/va/actualitat/jornades-memoria-historica-i-democratica-sagunt-presentacio-llibre-caminos-de-resistencia-quico-i-teatre-gaskin-2022-11-04/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jornades-memoria-historica-i-democratica-sagunt-presentacio-llibre-caminos-de-resistencia-quico-i-teatre-gaskin-2022-11-04/ "Linked In")
*   [](mailto:?body=https://aytosagunto.es/va/actualitat/jornades-memoria-historica-i-democratica-sagunt-presentacio-llibre-caminos-de-resistencia-quico-i-teatre-gaskin-2022-11-04/)